[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.1.2008

SEC(2008) 83 окончателен

Предложение за

РЕШЕНИЕ № 2/2007 НА СЪВМЕСТНИЯ КОМИТЕТ ЕО - ЕАСТ ЗА ОБЩ ТРАНЗИТ

за изменение на Конвенцията от 20 май 1987 година за общ транзитeн режим

Проект за обща позиция на Общността - (представен от Комисията)

ОБЯСНИТЕЛЕН МЕМОРАНДУМ

Контекст на предложението |

Основания и цели на предложението В съответствие с член 1, точка 3 от Решението на Съвместния комитет по общ транзит на ЕО и ЕАСТ от 12 февруари 1999 г.[1], системата за общ транзит беше компютъризирана и се оказа надеждна за митическите администрации и икономическите оператори. Използването на компютъризираната система за общ транзит е задължително от 1 юли 2005 г. с преходен период за подаване на писмени транзитни декларации пред митническите органи до 31 декември 2006 г., като последните трябва впоследствие да обменят помежду си данните за транзита с помощта на информационни технологии и компютърни мрежи. Конвенцията от 20 май 1987 г. за общ транзитен режим [2] („Конвенцията“) вече не съответства на настъпилите в областта на транзита промени, дължащи се на развитието на информационните технологии и електронния обмен на данни. Следователно трябва да се приведат в съответствие разпоредбите за процедурата за общ транзит и условията за функциониране на новата компютъризирана система за транзит. Въпреки това е необходимо да се запази възможността за подаване на писмена транзитна декларация при нормалната процедура за пътниците, които нямат достъп до митническата компютъризирана транзитна система . Впоследствие данните за транзита ще бъдат разменени между митническите органи с помощта на информационни технологии и компютърни мрежи. От друга страна, в случай че не е на разположение митническата компютъризирана транзитна система или приложението на отговорните лица, или комуникационната мрежа между тях и компетентните органи, трябва да се въведе аварийна процедура, която дава възможност всички икономически оператори да подават писмена декларация за общ транзит. 120Общ контекст В Конвенцията от 20 май 1987 г. за общ транзитен режим се предвиждат мерки за улесняване превоза на стоки между ЕО и страните от ЕАСТ. Използването на новата компютъризирана система за транзит е въведено от 30 март 2004 г. за операторите във всички договарящи страни и действащите разпоредби на Конвенцията предвиждат възможността транзитните декларации да се подават по електронен път и чрез стандартни съобщения. Разпоредбите по процедурата за общ транзит трябва понастоящем да се приспособят към задължението за извършване на всички формалности, свързани с общия транзит, посредством информационни технологии и компютърни мрежи, и формалностите, свързани с новите условия, които произтичат от компютъризирането, като се гарантират сигурност и достоверност на предадените данни, както и бързо проследяване и приключване на процедурата. На пътниците, които нямат достъп до компютъризираната система за транзит, трябва да се предостави възможност за подаване на писмена транзитна декларация пред компетентните органи. За да се предостави възможност на икономическите оператори да продължат операциите си при повреда в компютърните системи или в случай че мрежите не са на разположение, трябва да се предвиди аварийна процедура, която се основава на използването на писмена декларация. 139Действащи разпоредби в областта, която е предмет на предложението Не съществува действаща разпоредба в областта, която е предмет на предложението. Консултации със заинтересованите страни и оценка на въздействието Консултации със заинтересованите лица |

211 | Методи за консултиране, основни целеви сектори и общ профил на респондентите Бяха проведени консултации с работната група по общ транзит на ЕО и ЕАСТ. |

212 | Обобщение на получените отговори и начина, по който са взети под внимание Положително становище |

Получаване и използване на експертни мнения |

229 | Не беше необходимо да се прибягва до използване на външно експертно мнение. |

230 | Оценка на въздействието Никаква правна промяна: всички фундаментални правила от Конвенцията за общ транзитен режим се запазват, въпреки съкращаването на сроковете за процедурата по издирване и по възникване на митническо задължение. Компютъризирането на процедурата увеличава ефикасността и бързината на управлението на дадена транзитна операция по отношение от чисто митническа гледна точка, както и за установените оператори и системи за финансови обезпечения. |

Правни елементи на предложението |

305 | Обобщение на предложеното действие Да се заменят допълненията и приложенията към Конвенцията за общ транзит с допълнения и приложения, които отчитат компютъризирането на процедурата. |

310 | Правно основание Член 15 от Конвенцията от 20 май 1987 година за общ транзитен режим. |

329 | Принцип на субсидиарност Предложението се отнася за област, която попада под изключителната компетентност на Общността. Следователно принципът на субсидиарност не се прилага. |

Принцип на пропорционалност |

331 | Не се прилага |

Избор на инструменти |

341 | Предложен/и инструмент/и: друг. |

Отражение върху бюджета |

409 | Предложението няма отражение върху бюджета на Общността. |

Допълнителна информация |

510 | Опростяване |

511 | С предложението се въвежда опростяване на административните процедури, които се прилагат по отношение на публичните органи (национални или европейски), както и на частните юридически и физически лица. |

513 | С предложението се въвежда митническа компютъризирана процедура за транзит, която е обща за всички Договарящи страни. |

514 | Компютъризирането на общия транзитен режим дава възможност за опростяване, приложимо към частните юридически и физически лица в рамките на разрешения. |

1. .

Предложение за

РЕШЕНИЕ № 2/2007 НА СЪВМЕСТНИЯ КОМИТЕТ ЕО - ЕАСТ ЗА ОБЩ ТРАНЗИТ

от [...] година

за изменение на Конвенцията от 20 май 1987 година за общ транзитeн режим

СЪВМЕСТНИЯТ КОМИТЕТ,

като взе предвид Конвенцията от 20 май 1987 г. за общ транзитен режим [3], и по-специално член 15, параграф 3, букви а) и в) от нея,

като има предвид, че:

2. В съответствие с Решение № 4/2005 на Съвместния комитет ЕО—ЕАСТ по общ транзит на от 15 август 2005 г., операторите следва да използват компютъризираната система за общ транзит за подаване на транзитни декларации от 1 юли 2005 г. нататък, с преходен период, по време на който се разрешава подаване на писмени транзитни декларации пред митническите органи до 31 декември 2006 г.

3. Транзитните декларации следва да се подават като нормална процедура по електронен път, вместо с писмени декларации, а данните за транзита се обменят между митническите органи с помощта на информационни технологии и компютърни мрежи.

4. Разпоредбите относно режим общ транзит се адаптират към условията за прилагане на процедурата, при която се използва електронна техника за обработка на данни.

5. На пътниците, които нямат пряк достъп до компютъризираната митническа система за транзит следва да се предостави възможност за подаване на писмена транзитна декларация пред митническите органи като нормална процедура. Впоследствие данните за транзита ще бъдат обменени между митническите органи с помощта на информационни технологии и компютърни мрежи.

6. Следва да се създаде аварийна процедура, която се основава на използването на писмена декларация, за да се даде възможност на операторите да извършват транзитни операции, когато митническата компютърна система или приложението на отговорното лице, включително одобрения изпращач, не функционира, или в случай че комуникационните мрежи не са на разположение.

7. Тъй като компютъризираната процедура за транзит е нормална процедура и основната функция на писмената транзитна декларация е използването ѝ в аварийната процедура, съдържанието и редът на приложенията, свързани с тези процедури, следва да бъдат изменени. От друга страна, с цел опростяване приложенията, свързани с образците на единния административен документ и тяхното използване, следва да бъдат премахнати и заменени с препратки към Конвенцията от 20 май 1987 г. за опростяване на формалностите при обмен на стоки, наричана Конвенция за ЕАД. Това ще позволи да се избегнат изменения в Конвенцията за общ транзит, дължащи се на последователните изменения, които може да бъдат направени в Конвенцията за ЕАД.

8. Следователно конвенцията трябва да се измени.

РЕШИ:

Член 1

Конвенцията от 20 май 1987 година за общ транзитен режим се изменя, както следва:

1) Член 11, параграф 4 се заменя със следния текст:

„4. Отправното митническо учреждение може да не пристъпи към пломбиране, когато, като се имат предвид други възможни мерки за идентифициране, описанието на стоките в данните от транзитната декларация или в допълнителните документи позволява лесното им идентифициране.“

2) В член 12, параграф 1 „от екземпляр № 4“ се заменя с „от екземпляр № 4 или придружаващия транзитен документ“.

3) Допълнение І се заменя с текста в приложение І към настоящото решение.

4) Приложения I—V към допълнение I се заменят с текста в приложение II към настоящото решение.

5) Допълнение ІІ се заменя с текста в приложение ІІI към настоящото решение.

6) Допълнение IІІ се заменя с текста в приложение ІV към настоящото решение.

7) Приложения A1—A13, Б1—Б7, В1 и В2 и Г1—Г6 се заменят с текста в приложение V към настоящото решение.

Член 2

1. Настоящото решение се прилага от 1 юли 2008 година.

2. Разпоредбите на настоящото решение не се прилагат за стоки, поставени под режим общ транзит преди датата на влизането му в сила.

3. Членове 41, 41а, 116, 118, параграф 2 и 119 от допълнение I, изменено с настоящото решение, се прилагат от 1 юли 2009 г.

Съставено в Брюксел на […] година.

За Съвместния комитет:

Председател

[…]

ПРИЛОЖЕНИЕ І

„ДОПЪЛНЕНИЕ І

ПРОЦЕДУРИ ПРИ ОБЩ ТРАНЗИТ

ДЯЛ І

ОБЩИ РАЗПОРЕДБИ

Член 1

1. Настоящото допълнение определя някои правила, регламентиращи общия транзитен режим в съответствие с член 1, параграф 3 от Конвенцията.

2. Освен ако не е предвидено друго, разпоредбите на настоящото допълнение се прилагат към операциите, по режим общ транзит, независимо от използваната процедура (Т1 или Т2).

3. Стоките, за които е характерен повишен риск от измама, са включени в приложение I. Когато разпоредба на настоящия регламент препраща към това приложение, мерките, отнасящи се до стоки, описани в него, се прилагат единствено, когато количеството на тези стоки превишава съответното минимално количество. Приложение I се преразглежда поне веднъж годишно.

ГЛАВА I

ПРИЛОЖНО ПОЛЕ И ДЕФИНИЦИИ

Приложно поле на режима

Член 2

1. Режим общ транзит не се прилага за пощенски пратки (включително пощенски колети), пренасяни в съответствие с актовете на Всемирния пощенски съюз, когато стоките се превозват от носителите на права и задължения, произтичащи от тези актове, или за тяхна сметка.

2. Една от договарящите страни може да реши да не прилага режим общ транзит за превоз на стоки по електропроводи и тръбопроводи. Това решение се предава на Комисията, която уведомява останалите държави за него;

Дефиниции

Член 3

За целите на настоящата конвенция:

а) "компетентни органи“ са:

митническият орган или всеки друг орган, отговарящ за прилагането на настоящата конвенция;

б) „транзитна декларация“ е:

действието, с което дадено лице изразява в посочената форма и начин желанието си да постави дадена стока под режим общ транзит;

в) „придружаващ транзитен документ “ е:

документ, който е разпечатан от компютъризираната система, за да придружава стоките, и се основава на данните от транзитната декларация;

г) „процедура Т2“ е:

процедурата Т2, посочена в член 2 от Конвенцията, която се обозначава в транзитната декларация със символа „Т2“ или символа „T2F“;

д) „отговорно лице“ е:

лицето, което извършва деклариране за общ транзит или лицето, от името на което се извършва декларирането за общ транзит;

е) „отправно митническо учреждение“ е:

митническото учреждение, в което е приета декларацията за поставяне на стоките под режим общ транзит;

ж) 2. „транзитно митническо учреждение“ е:

- входното митническо учреждение на договаряща страна или

- изходното митническо учреждение на договаряща страна, когато пратката напуска митническата територия на тази договаряща страна по време на транзитната операция през граница между тази договаряща страна и трета страна;

з) „получаващо митническо учреждение“ е:

митническото учреждение, в което стоките, поставени под режим общ транзит трябва да се представят, за да се завърши режима;

и) „гаранционно митническо учреждение “ е:

митническото учреждение, определено от компетентните органи на всяка държава, в което поръчителите представят обезпечението си;

й) „поръчител“ е:

всяко трето физическо или юридическо лице, което се ангажира в писмена форма да заплати солидарно с отговорното лице обезпечения размер на всяко митническото задължение, което би могло да възникне;

к) „код по ХС“:

цифровият код към позиции и подпозиции в номенклатурата от Хармонизираната система за описание и кодиране на стоките, установена с конвенцията от 14 юни 1983 г.;

л) „митническо задължение“ е:

вносни или износни митни сборове и други такси за стоките, поставени под режим общ транзит;

м) „длъжник“ е:

всяко физическо или юридическо лице, което отговаря за заплащане на митническо задължение;

н) „Комисия“ е:

Комисията на Европейските общности;

о) „вдигане на стоки“ е:

действието, чрез което компетентните органи предоставят стоките за целите, предвидени от режим общ транзит, под който те са поставени;

п) „лице, установено в договаряща страна“ е:

- в случаите на физически лица, всяко лице, чието обичайно местопребиваване се намира в нея,

- в случаите на юридически лица или сдружения на лица, всяко лице, чието седалище, централно управление или трайно установяване се намира в нея;

р) „електронни методи за обработка на данни“ са:

- размяната на стандартни съобщения „Електронен обмен на данни“ с компетентните органи или

- въвеждане на информация, необходима за извършване на съответните формалности в системите за обработка на данни на компетентните органи;

с) „EDI“ (Електронен обмен на данни) е:

предаването по електронен път на структурирани данни според одобрени стандарти за съобщения, между две компютърни системи;

т) „стандартно съобщение“ е:

предварително определена структура, която е призната за електронно предаване на данни;

у) „лични данни“ са:

всяка информация за физическо или юридическо лице, чиято самоличност е установена или може да бъде установена;

ф) „аварийна процедура“ е:

процедурата, която се основава на използването на хартиени документи, установена, за да се даде възможност за подаване и проверка на транзитната декларация и проследяване на транзитната операция, когато не може да се задейства нормалната процедура по електронен път;

х) „Конвенция за ЕАД“ е:

Конвенцията от 20 май 1987 г. относно опростяване на формалностите при търговията със стоки.

ГЛАВА ІІ

НОРМАЛНА ПРОЦЕДУРА

Член 4

1. Формалностите, свързани с прилагането на процедура Т1 или Т2, се извършват с помощта на електронни методи за обработка на данни, при условията и според изискванията, определени от компетентните органи, като се спазват принципите, установени в митническото законодателство.

2. Договарящите страни определят по взаимно съгласие мерките за установяване на:

а) правилата за определяне и управление на съобщенията, които трябва да се разменят между митническите учреждения, необходими за прилагането на режим общ транзит,

б) еднакъв набор и формат на данните в съобщенията, които трябва да се разменят, съгласно режима за общ транзит.

Приложно поле

Член 5

1. Без да се засягат случаите на специфични обстоятелства, обменът на информация между компетентните органи, описани в настоящото допълнение, се осъществява като се използват електронни методи за обработка на данни и компютърни мрежи.

2. По отношение на обмена на информация, предвиден в параграф 1, всички договарящи страни използват „Общата комуникационна мрежа/Общият системен интерфейс“ (CCN/CSI) на Общността. Финансовото участие на страните от ЕАСТ и свързаните с него въпроси се определят по взаимно съгласие, постигнато между Общността и всяка от страните от ЕАСТ.

3. Освен ако не е предвидено друго, разпоредбите на настоящата глава не се прилагат по отношение на опростените процедури, посочени в член 44, параграф 1, букви е) и ж).

Сигурност

Член 6

1. Условията, определени за извършване на формалностите посредством електронни методи за обработка на данни, включват по-специално мерки за проверка на източника на данните, както и за защита на данните от случайно или незаконно унищожаване, неочаквана загуба, фалшифициране или неразрешен достъп.

2. Освен необходимите мерки за сигурност, описани в параграф 1, компетентните органи определят и поддържат съответните условия за сигурност във връзка с ефикасното, надеждното и сигурно функциониране на цялата система за транзит.

3. За да се осигури гореспоменатото ниво на сигурност, всяко въвеждане, изменение и заличаване на данни се записва, като се посочват целта на тази обработка, точния момент на осъществяването на тази обработка и лицето, което я е извършило. Освен това, оригиналните данни или всички данни, които са били подложени на тази обработка, се съхраняват за срок от минимум три календарни години от края на годината, за която се отнасят тези данни, или за по-дълъг период, ако това е предвидено в други разпоредби.

4. Компетентните органи правят периодични проверки на сигурността.

5. Заинтересованите компетентни органи се информират взаимно за всяко съмнение за нарушаване на сигурността.

Защита на личните данни

Член 7

1. Договарящите страни използват обмен на лични данни съгласно настоящата конвенция единствено за целите, предвидени в нея, и за други митнически направления след режим общ транзит. Това ограничение не възпрепятства използването на тези данни за оценка на риска по време на операцията по общ транзит, нито съдебно разследване или производство, възникващи след тази операция по общ транзит. В този случай компетентният орган, предоставил посочените сведения, се уведомява незабавно за подобно използване.

2. Договарящите страните се ангажират да предприемат необходимите мерки, за да гарантират защитата на личните данни, като се спазват най-малкото принципите от Конвенцията на Съвета на Европа от 28 януари 1981 г. за защита на лицата при автоматизирана обработка на лични данни, доколкото това се отнася за обработката на лични данни, които се обменят в рамките на тази конвенция.

3. Всяка договаряща страна предприема необходимите мерки, за да гарантира спазването на настоящия член посредством ефикасен контрол.

ГЛАВА ІІІ

ЗАДЪЛЖЕНИЯ НА ОТГОВОРНОТО ЛИЦЕ, ПРЕВОЗВАЧА И ПОЛУЧАТЕЛЯ

Член 8

1. Отговорното лице е длъжно:

а) да представи стоките в непроменено състояние, както и необходимите документи в получаващото митническо учреждение в рамките на определения срок, след като е изпълнило мерките по идентифициране, предприети от компетентните органи;

б) да спазва останалите разпоредби относно режим общ транзит;

в) да предоставя всички необходими документи и информации, без значение на какъв носител, както и всяко необходимо съдействие, на компетентните органи, отговарящи за проверката, по искане на последните и в рамките на евентуално определения срок.

2. Без да се засягат задълженията на отговорното лице, посочени в параграф 1, превозвачът или получателят на стоките, който ги приема със знанието, че са превозвани под режим общ транзит, също е длъжен да представи стоките в непроменено състояние, както и необходимите документи, в получаващото митническо учреждение в определения за това срок и след като е изпълнил мерките по идентифициране, предприети от компетентните органи.

ГЛАВА IV

Обезпечения

Задължение за предоставяне на обезпечение

Член 9

1. Отговорното лице предоставя обезпечение, за да гарантира заплащането на митническото задължение, което би могло да възникне по отношение на въпросните стоки.

2. Обезпечението е:

а) еднократно обезпечение, което покрива само една операция по общ транзит или

б) общо обезпечение, което покрива няколко операции, когато се използва опростяване по смисъла на член 44.

Форми на обезпечението

Член 10

1. Обезпечението може да бъде учредено чрез:

а) депозит в пари, направен в отправното митническо учреждение, или

б) поръчител пред гаранционното митническо учреждение;

2. Въпреки това, компетентните органи могат да откажат да приемат предложения начин за учредяване на обезпечение, когато той е несъвместим с нормалното функциониране на режима.

Депозит в пари

Член 10а

Депозитът в пари трябва да бъде направен във валутата на отправната страна или като се осигури друг начин на заплащане, приет от компетентните органи на тази страна.

Обезпечението под формата на депозит в пари или друг еквивалентен начин на заплащане се учредява в съответствие с разпоредбите в отправната страна.

Поръчител

Член 10б

1. Поръчителят трябва да бъде установен в договарящата страна, в която се учредява обезпечението, и да бъде одобрен от нейните компетентни органи. Поръчителят трябва да посочи адрес за кореспонденция или да посочи представител във всяка от договарящите страни, за която се отнася предвидената операция по общ транзит. Когато Общността е една от тези договарящи страни, поръчителят трябва да посочи адрес за кореспонденция или да посочи упълномощен представител във всяка от държавите-членки на Общността.

2. Задължението на поръчителя обхваща също размера на вносните или износни митни сборове, изискуеми вследствие на проверка, направена a posteriori , в рамките на обезпечения размер.

3. Компетентните органи имат право да откажат да одобрят поръчител, когато считат, че той не обезпечава по сигурен начин заплащането в предвидените срокове на всяко митническо задължение, което би могло да в възникне, в рамките на обезпечения размер.

4 . Когато обезпечението е учредено чрез поръчител пред гаранционното митническо учреждение:

а) на отговорното лице се дава „референтен номер на обезпечението“ за използване на обезпечението и за установяване на всички задължения на поръчителя;

б) на отговорното лице се дава и съобщава код за достъп към „референтния номер на обезпечението“.

Освобождаване от обезпечение

Член 11

1. Освен в случаите, определени при необходимост, не се учредява обезпечение за:

а) превози по въздух;

б) превоз на стоки по Рейн или Рейнския воден път;

в) пренос по електропроводи или тръбопроводи;

г) операции по общ транзит, осъществени в съответствие с член 44, параграф 1, буква е), i).

2. При превоз на стоки по вода, различен от посочения в параграф 1, буква б), който е разположен на нейна територия, всяка страна може да разреши освобождаване от предоставяне на обезпечение. Тя съобщава мерките, които е предприела за тази цел, на Комисията, която информира останалите държави за тях.

ГЛАВА V

ДРУГИ РАЗПОРЕДБИ

Правен статут на документите и констатациите

Член 12

1. Независимо от носителя, издаваните редовно документи и взетите или приети от компетентните органи на дадена страна мерки имат същите правни последици в другите страни като тези, които са свързани с посочените редовно подавани документи и посочените мерки, взети или приети от компетентните органи на всяка от тези страни.

2. Констатациите на компетентните органи на дадена страна, направени по време на проверките в рамките на режим общ транзит, имат същата правна сила в другите страни като констатациите, направени от компетентните органи на всяка от тези страни.

Списък на митническите учреждения, компетентни за операциите по общ транзит

Член 13

Всяка страна въвежда в компютъризираната система списъка, както и идентификационния номер, задълженията и работното време на митническите учреждения, компетентни за операциите по общ транзит. Всяка промяна също се вписва в компютъризираната система.

Комисията съобщава тази информация на всички страни чрез компютъризираната система.

Централно учреждение

Член 14

При необходимост, всяка страна съобщава на Комисията за създаването на централни митнически учреждения и пълномощията, които са дадени на тези митнически учреждения във връзка с управлението и проследяването на режим общ транзит, както и във връзка с получаването и подаването на документите, като се посочва вида на съответните документи.

Комисията съобщава тази информация на другите страни.

Нарушения и наказания

Член 15

Страните вземат необходимите мерки за борба срещу всички нарушения или нередности и за налагане на ефективни, пропорционални и превантивни наказания.

ДЯЛ ІІ

Функциониране на режима

ГЛАВА I

ЕДНОКРАТНО ОБЕЗПЕЧЕНИЕ

Учредяване на еднократно обезпечение

Член 16

1. Еднократното обезпечение покрива целия размер на митническото задължение, което би могло да възникне и което се изчислява въз основа на най-високите ставки, включително тези на вносните митни сборове, приложими в отправната страна за този вид стоки, в случай че те са внесени от трета страна и оформени за свободно обращение. За целите на това изчисление общностните стоки, превозени в съответствие с Конвенцията за общ транзитен режим, се считат за необщностни стоки.

Въпреки това, ставките, които се вземат предвид за изчисляване на еднократното обезпечение, не могат да са по-ниски от минималната ставка, когато е посочена такава в петата колона на приложение I.

2. Еднократното обезпечение под формата на депозит в пари е валидно във всички договарящи страни; то се възстановява след приключване на режима.

3. Еднократното обезпечение, учредено чрез поръчител, може да е под формата на сертификати за еднократно обезпечение за сума от 7 000 евро, издадени от поръчителя в полза на лицата, които възнамеряват да действат като отговорни лица, и са валидни във всички Договарящи страни.

Отговорността на поръчителя е до 7 000 EUR за всеки сертификат.

4. Когато еднократното обезпечение е учредено чрез поръчител, отговорното лице не може да изменя кода за достъп към „референтния номер на обезпечението“, с изключение на случаите, в които се прилага приложение IV, точка 3.

Условия за еднократно обезпечение чрез поръчител

Член 17

1. Еднократното обезпечение чрез поръчител е договор за поръчителство, който съответства на образеца в приложение В1 от допълнение III. Документът за поръчителство се задържа в гаранционното митническо учреждение.

2. Когато националните законови, подзаконови и административни разпоредби или обичайната практика го изискват, всяка страна има правото да разреши документът за поръчителство, посочен в параграф 1, да бъде във форма, различна от предвидената, но при условие, че има същата юридическа сила като тази на посочения в образеца документ.

Условия за еднократно обезпечение чрез сертификати

Член 18

1. В случая, посочен в член 16, параграф 3, еднократното обезпечение, учредено от поръчител, съответства на образеца в приложение В2 от допълнение III.

Член 17, параграф 2 се прилага mutatis mutandis .

2. В съответствие с начините, определени от компетентните органи, поръчителят представя на гаранционното митническо учреждение всички изискуеми данни относно издадените от него сертификати за еднократно обезпечение.

Крайният срок за използването им не може да бъде по-дълъг от една година от датата на тяхното издаване.

3. Поръчителят съобщава на отговорното лице „референтен номер на обезпечението“ за всеки сертификат за еднократно обезпечение, който му е отпуснат. Свързаният с него код за достъп не може да бъде променян от отговорното лице.

4. За целите на прилагането на член 22, параграф 1, буква б) поръчителят предоставя на отговорното лице сертификатите за еднократно обезпечение на хартиен носител, в съответствие с образеца в приложение В3. Идентификационният номер се посочва в сертификата.

5. Поръчителят може да издава сертификати за еднократно обезпечение, които не са валидни за операции по общ транзит, включващи стоки от списъка в приложение І. В този случай поръчителят заверява всеки един сертификат за еднократно обезпечение на хартиен носител, по диагонал, с един от следните изрази:

- Ограничена валидност - 99200

6. Отговорното лице предоставя на отправното митническо учреждение необходимия брой сертификати за еднократно обезпечение, всеки един от които на стойност от 7 000 EUR на, необходими за покриване на пълния размер на задължението, което може да възникне. За целите на прилагането на член 22, параграф 1, буква б), сертификатите за еднократно обезпечение на хартиен носител се предават и задържат в отправното митническо учреждение, което съобщава идентификационния номер на всеки един сертификат на посоченото в него гаранционно митническо учреждение.

Отмяна и прекратяване на документа за поръчителство

Член 19

1. Гаранционното митническо учреждение отменя решението си за приемане гаранцията от поръчител, когато условията, валидни към датата на нейното приемане вече не са изпълнени.

По същия начин поръчителят може да прекрати по всяко време гаранцията.

2. Отмяната или прекратяването влиза в сила на шестнадесетия ден след датата, на която това е било съобщено според случая на поръчителя или на гаранционното митническо учреждение.

От датата на влизане в сила на отмяната или прекратяването на гаранцията предоставените преди това сертификати за еднократно обезпечение не могат да бъдат използвани за поставяне на стоки под режим общ транзит.

3. Информацията относно отмяната или прекратяването, както и датата на влизането му в сила, се въвежда незабавно в компютъризираната система от компетентните органи на страната, в която се намира съответното гаранционно митническо учреждение.

ГЛАВА ІІ

Транспортни средства и декларации

Условия за товарене

Член 20

1. Всяка една транзитна декларация включва само стоките, които са натоварени или които трябва да бъдат натоварени на едно транспортно средство за превоз от едно и също отправно митническо учреждение до едно и също получаващо митническо учреждение.

За целите на настоящия член под едно транспортно средство, при условие че превозваните стоки ще се изпращат заедно, се разбира:

а) пътно превозно средство, придружено от своето/своите ремарке/та или полуремаркета;

б) влакова композиция с множество железопътни платформи или вагони;

в) плавателни съдове, съставляващи обща композиция;

г) контейнери, натоварени на едно единствено превозно средство по смисъла на настоящия член.

2. Едно превозно средство може да се използва за натоварване на стоки в повече от едно отправно митническо учреждение, и за разтоварване в повече от едно получаващо митническо учреждение.

Транзитна декларация, подадена чрез информационни технологии за обработка на данни

Член 21

1. Данните на декларацията, посочена в приложение А1 от допълнение III, са под формата на кодирани данни или под каквато и да е друга форма, определена от митническите органи, с цел да бъдат обработени от компютър и да съответстват на изискуемите данни.

2 Транзитна декларация, изготвена чрез EDI се счита за подадена в момента на получаване на съобщението за EDI от компетентните органи.

Приемането на транзитната декларация, изготвена чрез EDI, се съобщава на отговорното лице с помощта на съобщение-отговор, в което се съдържат поне идентифицията на полученото съобщение и/или регистрационния номер на транзитната декларация, както и датата на приемане.

3 Транзитната декларация, подадена чрез обмен на стандартни съобщения EDI съответства на структурата и указанията в допълнение III.

4 Транзитната декларация се попълва в съответствие с допълнение III на един от приетите от компетентните органи на отправната страна официални езици на договарящите страни. При необходимост компетентните органи на страна, засегната от транзитна операция могат да поискат превод на официалния език или на някой от официалните езици на тази страна.

5. Когато в отправната страна режим общ транзит е продължение на друго митническо направление, отправното митническо учреждение може да изиска представянето на съответните документи.

6. Стоките се представят заедно с транспортния документ. Отправното митническо учреждение може да освобождава от представянето на този документ при извършване на митническите формалности, при условие че разполага с него.

Писмена транзитна декларация

Член 22

1. Стоките могат да бъдат поставени под режим общ транзит чрез писмена транзитна декларация, съставена на формуляр, който съответства на образеца в допълнение 1 от приложение I от Конвенцията за ЕАД, в следните случаи:

а) когато стоките се пренасят от пътници, които нямат пряк достъп до компютъризираната митническа система, в съответствие с начините, посочени в член 22а;

б) когато се прилага аварийната процедура, при условията и в съответствие с начините, определени в приложение V;

в) когато някоя от договарящите страни Конвенцията вземе такова решение.

2. За прилагането на параграф 1, букви а) и в), компетентните органи следят за обмена на данните за транзита между компетентните органи посредством компютъризираната митническа система.

3. Използването на писмена транзитна декларация съгласно параграф 1, буква б), подлежи на одобрение от компетентните органи, когато приложението на отговорното лице и/или мрежата не функционира(т).

4. Транзитната декларация може да се допълни с един или повече допълнителни формуляра, които съответстват на образеца в допълнение 3 на приложение I към Конвенцията за ЕАД. Формулярите са неразделна част от декларацията.

5. Вместо допълнителните формуляри, като описателна част на транзитната декларация, от която са неделима част, може да се използват товарни списъци, съставени в съответствие с образеца в допълнение III.

6. Формулярите, посочени в параграфи 1, 4 и 5, се попълват в съответствие с допълнение III.

7. Член 21, параграфи 4 до 6 се прилага mutatis mutandis .

Транзитна декларация за пътници

Член 22а

За целите на прилагане на член 22, параграф 1, буква а) пътникът изготвя транзитната декларация в съответствие с членове 5 и 6, и с приложение Б6 от допълнение III.

Смесени пратки

Член 23

В случай на пратки, включващи едновременно стоки, които трябва да се превозват по процедура Т1, и стоки, които трябва да се превозват по процедура Т2, транзитната декларация, която е със символа Т се допълва със символа „Т1“, „Т2“ или „T2F“ за всеки един вид стока

Подписване на транзитната декларация и задължение на отговорното лице

Член 24

1. Декларацията за общ транзит трябва да съдържа електронен подпис или друг начин за удостоверяване.

2. Подаването на транзитната декларация прави отговорното лице отговорно за:

а) точността на данните, посочени в транзитната декларация;

б) автентичността на представените документи;

в) спазването на всички задължения, свързани с поставянето на въпросните стоки под режим общ транзит.

ГЛАВА ІІІ

Формалности в отправното митническо учреждение

Представяне на транзитната декларация

Член 25

Подаването на транзитната декларация и представянето на стоките в отправното митническо учреждение се осъществяват в дните и часовете, определени от митническите органи.

По молба на отговорното лице и за негова сметка, отправното митническо учреждение може да разреши стоките да бъдат представени на друго място.

Маршрут

Член 26

1. Стоките, поставени под режим общ транзит, се превозват до получаващото митническо учреждение по икономически обоснован маршрут.

2. Без да се засягат разпоредбите на член 59, за стоки, които са включени в списъка от приложение I, или когато компетентните органи или отговорното лице считат за необходимо, отправното митническо учреждение определя задължителен маршрут, като в клетка 44 от транзитната декларация се вписват най-малко страните, през които трябва да премине транзитната операция, като се отчита информацията, предоставена от отговорното лице.

Приемане и регистриране на транзитната декларация

Член 27

1. Транзитната декларация се приема и регистрира от отправното митническо учреждение в дните и часовете, определени от компетентните органи, при условие че:

а) съдържа цялата необходима за прилагане на настоящата конвенция информация;

б) е придружена от всички документи, които се изискват и

в) стоките, за които се отнася, са представени пред митницата.

2. Компетентните органи могат да разрешат с декларацията да не се представят изискваните документи, посочени в параграф 1, буква б). В такъв случай тези документи се съхраняват на разположение на компетентните органи.

3. Освен ако не са предвидени други специални разпоредби, датата, която се взема под внимание за прилагане на всички разпоредби, които регулират режим общ транзит, е датата на приемане на декларацията от компетентните органи.

Поправка в транзитната декларация

Член 28

1. По искане от негова страна на отговорното лице се разрешава да направи една или повече поправки в данните в транзитната декларация след като тя е била приета от компетентните органи. Поправката не може да води до това транзитната декларация да се отнася за стоки, различни от тези, които са били първоначално декларирани в нея.

2. Въпреки това, не се разрешават никакви поправки, когато искането за тях постъпва, след като компетентните органи:

а) са информирали отговорното лице за намерението си да осъществят проверка на стоките, или

б) са установили, че въпросните данни са неточни, или

в) са разрешили вдигането на стоките.

Срок за представяне по местоназначение

Член 29

1. Отправното митническо учреждение определя крайния срок, в който стоките трябва да бъдат представени в получаващото митническо учреждение, вземайки предвид маршрута, действащото в областта на транспорта или други области законодателство, и, при необходимост, информацията, получена от отговорното лице.

2. Определеният от отправното митническо учреждение срок е обвързващ за компетентните органи на страните, чиято територия се пресича по време на операцията по общ транзит, и не може да се променя от тези органи.

Проверка на транзитната декларация и стоките

Член 30

1. Въз основа на анализ на риска или на случаен принцип компетентните органи на отправната страна могат да извършат следните видове контрол:

а) проверка на приетата транзитна декларация и приложените към нея документи;

б) проверка на стоките и, ако е необходимо, вземане на проби с цел анализ или щателна проверка.

2. Стоките се проверяват на местата и в часовете, предвидени за тази цел. Въпреки това компетентните органи могат, по искане от страна на отговорното лице и за негова сметка, да извършат проверка на стоките на друго място и в други часове.

Мерки за идентифициране

Член 31

1. Отправното митническо учреждение взема мерките за идентифициране, които счита за необходими, и вписва съответните данни в транзитната декларация.

2. Без да се засяга член 11, параграф 4 от Конвенцията, вдигането на стоките, които трябва да се поставят под режим общ транзит, се отказва, когато пломбирането не може да се направи в съответствие с разпоредбите на параграфи 2 или 3 от член 11 от Конвенцията.

3. Когато се използва метода за пломбиране на пространството, компетентните органи проверяват дали транспортното средство е одобрено за пломбиране, или, при липса на одобрение, дали е годно за пломбиране.

4. По смисъла на член 11, параграф 2, буква а) от Конвенцията, за одобрено съгласно други разпоредби се счита всяко пътно превозно средство, ремарке, полуремарке или контейнер, одобрено за превоз на стоки с митническа пломба в съответствие с разпоредбите на международно споразумение, по което страни са Европейската общност или нейните държави-членки, или страните от ЕАСТ.

5. Пломбите отговарят на характеристиките в приложение II.

6. Целостта на пломбата не може да се нарушава без разрешение на компетентните органи.

7. Счита се, че описанието на стоките позволява идентифицирането им по смисъла на член 11, параграф 4 от Конвенцията, когато е достатъчно подробно, за да даде възможност за лесна идентификация на количеството и естеството на стоките.

Вдигане на стоките

Член 32

1. Отправното митническо учреждение регистрира резултатите от контрола като отбелязва съответните данни в транзитната декларация.

2. Ако резултатите от проверката дават възможност за това, отправното митническо учреждение разрешава вдигането на стоките и записва датата, на която това е направено, в компютъризираната система.

3. При вдигането на стоките отправното митническо учреждение уведомява декларираното получаващо митническо учреждение за операцията по общ транзит чрез съобщение „Предварително уведомление за пристигане“, и всички вписани в декларацията транзитни митнически учреждения чрез съобщение „Уведомление за транзитно преминаване“. Тези съобщения се изготвят въз основа на данните от транзитната декларация, които при необходимост се поправят.

Придружаващ транзитен документ

Член 33

1. Придружаващият транзитен документ съответства на образеца и информацията, посочени в допълнение III. Той придружава стоките, поставени под режим общ транзит. След разрешаване вдигането на стоките той се предоставя на разположение на оператора по един от следните начини:

а) дава се на отговорното лице от отправното митническо учреждение или се отпечатва от компютъризираната система на отговорното лице, когато това е разрешено от компетентните органи, или

б) отпечатва се от компютъризираната система на одобрения изпращач след получаване на съобщението, изпратено от отправното митническо учреждение, позволяващо вдигането на стоките.

2. При необходимост, придружаващия транзитен документ се допълва от списък на стоките, който е неразделна част от посочения документ и съответства на образеца в допълнение III.

ГЛАВА IV

ФОРМАЛНОСТИ, КОИТО СЕ ИЗВЪРШВАТ ПО ВРЕМЕ НА ПРЕВОЗ

Представяне на придружаващия транзитен документ Член 34

Придружаващият транзитен документ и другите документи, които придружават стоките се представят при всяко поискване от страна на компетентните органи.

Транзитно митническо учреждение

Член 35

1. Пратката и придружаващият транзитен документ, се представят във всяко транзитно митническо учреждение.

2. В транзитното митническо учреждение се регистрира преминаването, на базата на съобщение „Предварително уведомление за транзитно преминаване“, получено от отправното митническо учреждение. Отправното митническо учреждение се информира за преминаване на границата чрез съобщение „Уведомление за преминаване на граница“.

3. Транзитните митнически учреждения проверяват стоките, в случай че считат това за необходимо. Евентуалната проверка на стоките се извършва по-специално въз основа на съобщение „предварително уведомление за транзитно преминаване“.

4. Когато превозът се осъществява през транзитно митническо учреждение, различно от декларираното, което фигурира в придружаващия транзитен документ, транзитното митническо учреждение, през което се преминава, изисква съобщението „Предварително уведомление за транзит“ от отправното митническо учреждение и информира за транзитното преминаване отправното митническо учреждение, като изпраща съобщение „Уведомление за преминаване на граница“. При необходимост то се уведомява от отправното митническо учреждение за невалидността на обезпечението във въпросната страна.

5. Параграфи 1—4 не се прилагат за превози на стоки със железопътен транспорт.

Инциденти по време на превоза

Член 36

1. Превозвачът е длъжен да направи съответните вписвания в придружаващия транзитен документ и да ги представи заедно с пратката на митническите органи на страната, на чиято територия се намира транспортното средство, в следните случаи:

а) при промяна на задължителния маршрут, когато се прилагат разпоредбите на член 26, параграф 2;

б) при нарушаване целостта на пломбите по време на превоза по независещи от превозвача причини;

в) при прехвърляне на стоките на друго транспортно средство; това прехвърляне се извършва под надзора на компетентните органи, но те могат да разрешат прехвърлянето да се извърши без техния надзор;

г) при непосредствена опасност, изискваща незабавно частично или пълно разтоварване на транспортното средство;

д) при всеки случай, инцидент или авария, които могат да повлияят върху спазването на задълженията на отговорното лице или превозвача.

2. Ако преценят, че операцията по общ транзит може да продължи по нормалния ред, и при нужда след вземане на необходимите мерки, компетентните органи заверяват придружаващия транзитен документ. В зависимост от случая, съответната информация във връзка с прехвърлянето или друг инцидент се въвеждат в митническата електронна система от компетентните органи на транзитното митническо учреждение или получаващото митническо учреждение.

ГЛАВА V

Формалности в получаващото митническо учреждение

Представяне в получаващото митническо учреждение

Член 37

1. Стоките и необходимите документи се представят в получаващото митническо учреждение в рамките на работното му време. Въпреки това, по искане и за сметка на заинтересованото лице, това митническо учреждение може да разреши представянето да се осъществи извън посоченото работно време. По същия начин получаващото митническо учреждение може, по искане и за сметка на заинтересованото лице, да разреши стоките и необходимите документи да бъдат представени на друго място.

2. Когато стоките се представят в получаващото митническо учреждение след изтичане на срока, определен от отправното митническо учреждение, и когато неспазването на срока се дължи на надлежно обосновани обстоятелства, които задоволяват получаващото митническо учреждение и не са по вина на превозвача или отговорното лице, се счита, че последният е спазил определения срок.

3. Получаващото митническо учреждение задържа придружаващия транзитен документ и проверката на стоките се извършва по-специално въз основа на съобщението „Предварително уведомление за пристигане“, получено от отправното митническо учреждение.

4. По искане на отговорното лице, с цел да послужи като доказателство за завършване на режима в съответствие с член 42, параграф 1, получаващото митническо учреждение заверява копието от придружаващия транзитен документ с един от следните изрази:

- Алтернативно доказателство - 99202

5. Транзитната операция може да завърши в митническо учреждение, различно от предвиденото в транзитната декларация. Тогава това митническо учреждение става получаващо.

Ако новото получаващо митническо учреждение е под юрисдикцията на договаряща страна, различна от тази, която отговаря за първоначално предвиденото митническо учреждение, новото получаващо митническо учреждение изисква съобщението „Предварително уведомление за пристигане“ от отправното митническо учреждение.

Квитанция

Член 38

1. Получаващо митническо учреждение заверява квитанция по искане на лицето, което представя стоките и необходимите документи.

2. Квитанцията съответства на указанията, посочени в допълнение III.

3. Квитанцията се попълва предварително от заинтересованото лице. Тя може да съдържа други данни, отнасящи се до пратката, освен графата запазена за отправното митническо учреждение. Квитанцията не може да се използва като доказателство за завършване на режима по смисъла на член 42, параграф 1.

Връщане на информация

Член 39

1. Получаващото митническо учреждение информира отправното митническо учреждение за пристигането на стоките в деня на представянето им в получаващото митническо учреждение чрез съобщение „Уведомление за пристигане“.

2. Когато транзитната операция завършва в митническо учреждение, различно от митническото учреждение, предвидено в транзитната декларация, новото получаващо митническо учреждение информира за пристигането отправното митническо учреждение чрез съобщение „Уведомление за пристигане“.

Отправното митническо учреждение информира за пристигането на стоките предвиденото първоначално получаващо митническо учреждение чрез съобщение „Препратено уведомление за пристигане“.

3. Съобщението „Уведомление за пристигане“, посочено в параграфи 1 и 2, не може да се използва като доказателство за завършване на режима по смисъла на член 40, параграф 2.

4. Освен ако не са налични надлежно обосновани обстоятелства, получаващото митническо учреждение изпраща на отправното митническо учреждение съобщение „Резултати от контрола“ най-късно на третия ден след деня на представяне на стоките в получаващото митническо учреждение. Но когато се прилага член 65, получаващото митническо учреждение изпраща съобщение „Резултати от контрола“ в отправното митническо учреждение най-късно на шестия ден след деня на доставяне на стоките.

ГЛАВА VІ

КОНТРОЛ ПО ЗАВЪРШВАНЕ НА РЕЖИМА

Завършване и приключване на режима

Член 40

1. Режим общ транзит завършва и задълженията на отговорното лице се считат за изпълнени, когато в съответствие с разпоредбите за режима стоките, поставени под режима, и необходимите документи и данни се представят в получаващото митническо учреждение.

2. Компетентните органи приключват режим общ транзит, когато са в състояние чрез сравнение на наличните в отправното митническо учреждение данни и на данните, налични в получаващото митническо учреждение, да установят, че режимът е завършил правомерно.

Процедура по издирване

Член 41

1. В случай че компетентните органи на отправната страна не получат съобщение „Уведомление за пристигане“ в определения за представяне на стоките в получаващото митническо учреждение срок, или ако не получат съобщение „Резултати от контрола“ в рамките на шест дни след получаване на съобщение „Уведомление за пристигане“, те започват процедура по издирване, за да съберат информацията, необходима за приключване на режима, или, когато това не е възможно:

- да установят дали е възникнало митническо задължение,

- да идентифицират длъжника,

- да определят компетентните органи, отговорни за вземане под отчет.

2. Процедурата по издирване започва най-късно в срок от седем дни след изтичане на един от посочените в параграф 1 срокове, освен в извънредните случаи, определени по взаимно съгласие от договарящите страни. Тази процедура започва незабавно, ако компетентните органи получат информация на по-ранен етап или имат подозрения, че режимът не е завършен.

3. Ако компетентните органи на отправната страна получат само съобщение „Уведомление за пристигане“, те започват процедурата по издирване, като изискват от получаващото митническо учреждение, изпратило съобщение „Уведомление за пристигане“,съобщение „Резултати от контрола“.

4. Ако компетентните органи на отправната страна не получат съобщение „Уведомление за пристигане“, те започват процедурата по издирване, като изискват от отговорното лице необходимата информация за приключване на режима, или от получаващото митническо учреждение, когато на местоназначението е налична достатъчна информация за издирването.

От отговорното лице се изисква да предостави необходимата информация за приключване на режима най-късно двадесет и осем дни след стартиране на процедурата за издирване пред получаващото митническо учреждение.

5. Получаващото митническо учреждение и отговорното лице отговарят на запитването, посочено в параграф 4, в срок от двадесет и осем дни. Ако в рамките на този срок отговорното лице предостави достатъчно информация, компетентните органи в отправната страна вземат предвид тази информация или приключват операцията, ако предоставената информация дава възможност за това.

6. Ако информацията, съобщени от отговорното лице не дава възможност да се приключи режима, но компетентните органи на отправната страна я считат за достатъчна, за да се продължи процедурата по издирване, незабавно се отправя запитване до съответното митническо учреждение.

7. Когато в резултат на процедурата по издирване се установи, че режимът е завършил правомерно, компетентните органи на отправната страна приключват режима и известяват незабавно отговорното лице, както и, при необходимост, компетентните органи, които може да са предприели действие по събиране в съответствие с член 117.

Член 41а

1. Когато по време на процедура по издирване и преди изтичане на срока, посочен в член 116, параграф 1, буква в), компетентните органи в отправната страна, наричани по-долу „запитващи органи“ получат доказателство, независимо по какъв начин, за мястото, на което е осъществен фактическият състав, довел до възникването на митническото задължение, и ако това място се намира в друга договаряща страна по Конвенцията, те изпращат незабавно цялата налична информация по отношение на това място на компетентните органи, отговорни за това място, наричани по-долу „запитани органи“.

2. Запитаните органи потвърждават поучаването на съобщението, като посочват дали са отговорни за събиране на задължението. В случай че не се получи отговор в срок от двадесет и осем дни, запитващите органи незабавно продължават процедурата по издирване.

Алтернативно доказателство за завършване на режима

Член 42

1. Доказателството за това, че режимът е завършил в посочените в декларацията срокове може да бъде представено от отговорното лице, както изискват компетентните органи, под формата на заверен документ от митническите органи на получаващата страна, в който се идентифицират въпросните стоки и се посочва, че те са представени в получаващото митническо учреждение, или, когато се прилага член 64, че те са представени пред одобрения получател.

2. Счита се също така, че режим общ транзит е завършен, ако отговорното лице представи по удостоверителен за компетентните органи начин един от следните документи за идентифициране на стоките:

а) митнически документ за даване на стоките на допустимо митническо направление, издаден в трета страна,

б) документ, издаден в трета страна, подпечатан от митническите органи на тази страна и удостоверяващ, че във въпросната трета страна стоките са в свободно обращение.

4. Посочените в параграф 2 документи могат да бъдат заменени с копия или фотокопия, които са заверени от органа, подпечатал оригиналните документи, органите от съответните трети страни или органите от някоя страна.

Последваща проверка

Член 43

1. Компетентните органи могат да направят последваща проверка за потвърждаване на предоставената информация, както и на документите, формулярите, разрешенията или данните, свързани с режим общ транзит, за да проверят автентичността или точността на вписванията или печатите. Тези проверки за потвърждаване се осъществяват в случай на съмнение или подозрение за измама. Те могат да се осъществят и въз основа на анализ на риска или на случаен принцип.

2. Компетентните органи, които получават искане за последваща проверка, му отговарят незабавно.

3. Когато компетентните органи на отправната страна поискат последваща проверка на информацията от съобщение „Резултати от контрола“, в случай че имат съмнения или предположения за измама, условията в член 40, параграф 2 не се считат за изпълнени, докато не се потвърди автентичността или точността на данните, за които е поискано да се направи последваща проверка.

4. Тези разпоредби се прилагат mutatis mutandis за член 22.

Дял ІІІ

ОПРОСТЯВАНИЯ

ГЛАВА I

ОБЩИ РАЗПОРЕДБИ ВЪВ ВРЪЗКА С ОПРОСТЯВАНИЯТА

Приложно поле

Член 44

1. В зависимост от случая, по искане от страна на отговорното лице или получателя, компетентните органи могат да разрешат следните опростявания:

а) използване на общо обезпечение или освобождаване от обезпечение;

б) използване на специален модел пломби;

в) освобождаване от изискването да се следва задължителен маршрут;

г) статут на одобрен изпращач;

д) статут на одобрен получател;

е) прилагане на опростени процедури за някои транспортни средства:

i) стоки, превозвани с железопътен транспорт или в големи контейнери,

ii) стоки, превозвани с въздушен превоз;

iii) стоки, превозвани по електропроводи и водопроводи;

ж) прилагане на други опростени процедури, основаващи се на член 6 от Конвенцията.

2. Освен ако не е предвидено друго в настоящото допълнение или в разрешението, при разрешение за ползване на опростяванията, посочени в параграф 1, букви а) и е), тези опростявания се прилагат във всички страни. При разрешение за ползване на опростяванията, посочени в букви б), в) и г), последните се прилагат единствено за операции по общ транзит, започващи от страната, където е дадено разрешението. При разрешение за ползване на опростяването, посочено в буква д), последното се прилага само в страната, където е дадено разрешението.

Общи условия за издаване на разрешение

Член 45

1. Разрешението, посочено в член 44, параграф 1, се дава само на лица, които:

а) са установени в договаряща страна; въпреки това, разрешението за използване на общо обезпечение може да се издава само на лица, установени в страната, където се учредява обезпечението;

б) използват редовно режим общ транзит, или чиито компетентни органи знаят, че са способни да изпълнят задълженията, свързани с режима, или във връзка с опростяването, посочено в член 44, параграф 1, буква д), получават редовно стоки, поставени под митнически режим общ транзит; и

в) не са извършили сериозни или повторни нарушения на митническото или данъчно законодателство.

2. С оглед осигуряване на надлежното управление на опростяванията, разрешенията се издават само, когато:

а) компетентните органи могат да осигурят надзор и контрол на режима, без да се прибягва до въвеждане на административен механизъм, който не е пропорционален на нуждите на въпросните лица;

б) заинтересованите лица водят отчетност, позволяваща на компетентните органи да извършват ефективен контрол.

Съдържание на искането за разрешение

Член 46

1. Искането за разрешение за ползване на опростявания, наричано по-долу „искане“, е с дата и подпис. То може да бъде съставено писмено или да се подаде с помощта на техника за електронна обработка на данни, при условията и начините, определени от компетентните органи.

2. Искането трябва да включва всички факти, които позволяват на компетентните органи да се уверят, че са изпълнени условията за разрешаване на исканите опростявания.

Отговорност на заявителя

Член 47

По силата на действащите разпоредби в договарящите страни и без да се засяга евентуалното прилагане на наказателни разпоредби, лицето, желаещо да ползва опростявания, носи отговорност за:

а) точността на дадената информация;

б) автентичността на приложените документи.

Компетентни органи

Член 48

1. Искането се подава пред компетентните органи в страната, където е установен заявителя.

2. Издаването на разрешението или отхвърлянето на искането се извършват съгласно действащите разпоредби в договарящите страни.

3. Решението за отхвърляне на искането се съобщава на заявителя в съответствие със сроковете и условията, които са в сила в договарящите страни. То трябва да бъде обосновано.

Съдържание на разрешението

Член 49

1. Оригиналът на разрешението, подписан и датиран, заедно с едно или повече заверени копия от него, се дава на титуляря.

2. В разрешението се посочват условията за използване на опростяванията, задълженията и методите за контрол. То влиза в сила от датата на издаване.

3. Лицето, на което е разрешено да ползва опростявания, носи отговорност за изпълнението на всички задължения във връзка с поставянето на въпросните стоки под режим общ транзит.

4. В случай на опростяванията, посочени в член 44, параграф 1, букви б), в) и е), разрешението се представя при всяко поискване от страна на отправното митническо учреждение.

Отмяна и изменение

Член 50

1. Титулярят на разрешението е длъжен да информира компетентните органи за всяко събитие, възникнало след издаване на разрешението, което може да повлияе върху неговото действие или съдържанието му.

2. Разрешението се отменя или изменя от компетентните органи, когато:

а) едно или няколко от условията, посочени за издаването му, вече не се изпълняват, или

б) събитие, възникнало след издаване на разрешението, оказва влияние върху продължаването или съдържанието му.

3. Разрешението може да бъде отменено или изменено от компетентните органи, когато неговият титуляр вече не изпълнява някое от задълженията, които има по силата на това разрешение.

4. Решението за изменение или отмяна на разрешението се обосновава. То се съобщава на титуляря на разрешението.

5. Отмяната или изменението на разрешението влиза в сила на датата, на която е съобщено. Въпреки това, в извънредни случаи и доколкото това се изисква от гледна точка на законните интереси на титуляря на разрешението, компетентните органи могат да отложат влизането му в сила за по-късна дата. Датата на влизане в сила е посочена в решението.

Съхранение на досиетата от компетентните органи

Член 51

1. Компетентните органи съхраняват исканията и приложените към тях документи, както и копие от издадените разрешения.

2. Когато се отхвърля искане или се отменя разрешение, искането и решението за отхвърляне или за отмяна на искането според съответния случай, както и различните документи, които са приложени към тях, се съхраняват за минимален период от три години, считано от края на календарната година, през която е отхвърлено искането или отменено разрешението.

ГЛАВА ІІ

Общо обезпечение и освобождаване от обезпечение

Референтен размер

Член 52

1. Отговорното лице може да използва общо обезпечение или освобождаване от обезпечение в рамките на определен референтен размер.

2. Референтният размер съответства на размера на митническото задължение, което може да възникне за стоките, които отговорното лице е поставило под режим общ транзит за минимален период от една седмица.

Тази се сума се определя от гаранционното митническо учреждение в сътрудничество със заинтересованото лице:

а) въз основа на информацията за превозваните в миналото стоки, и на преценка за обема на предстоящите общи транзитни операции, произтичащи по-специално от търговската и счетоводната документация на заинтересованото лице;

б) като се вземат предвид най-високите ставки на мита и такси, включително тези на вносните митни сборове, приложими в страна, където се намира гаранционното митническо учреждение, за този вид стоки, в случай че те са били внесени от трета страна и оформени за потребление в страната. За целите на това изчисление общностните стоки, превозени в съответствие с Конвенцията за общ транзитен режим, се считат за необщностни стоки.

Точно изчисление на размера на митата и другите такси, за които отговорното лице поема задължение във връзка с всяка транзитна операция, се прави в момента, в който са налични необходимите данни. В противен случай, когато това се отнася за стоки, различни от посочените в списъка от приложение I, се счита, че размерът възлиза на 7 000 EUR, освен ако друга известна на компетентните органи информация не води до получаване на други суми.

3. Гаранционното митническо учреждение извършва проверка на референтния размер, по-специално по искане от страна на отговорното лице и, при необходимост, коригира този размер.

4. Задължение на всяко отговорно лице е да се увери, че предвид операциите, за които режимът не е завършен, размера на обезпечението не превишава референтния размер.

Компютъризираните системи на компетентните органи обработват и могат да контролират използването на референтния размер за всяка транзитна операция.

Размер на общото обезпечение и освобождаване от обезпечение

Член 53

1. Размерът на общото обезпечение е равен на референтния размер, посочен в член 52.

2. Лицата, които докажат пред компетентните органи, че имат добро финансово състояние и че отговарят на стандартите за благонадеждност, описани в параграфи 3 и 4, могат да получат разрешение да предоставят общо обезпечение в намален размер или да ползват освобождаване от обезпечение.

3. Размерът на общото обезпечение може да бъде намален:

а) на 50 % от референтния размер, когато отговорното лице докаже, че притежава достатъчен опит в използването на режим общ транзит;

б) на 30 % от референтния размер, когато отговорното лице докаже, че притежава достатъчен опит в използването на режим общ транзит и че е достигнал висока степен на сътрудничество с компетентните органи.

4. Разрешение за освобождаване от представяне на обезпечение може да бъде дадено, когато отговорното лице докаже, че притежава достатъчно опит в използването на режим общ транзит, че е достигнало висока степен на сътрудничество с компетентните органи, че контролира превозите и че има достатъчен финансов ресурс за да изпълни задълженията си.

5. За целите на прилагането на параграфи 3 и 4, страните вземат предвид разпоредбите на приложение III.

Условия за използване на общо обезпечение и освобождаване от обезпечение

Член 53а

За използването на общо обезпечение и/или освобождаване от обезпечение,

а) на отговорното лице се дава „Референтен номер на обезпечението“, свързан с определен референтен размер.

б) гаранционното митническо учреждение дава и съобщава на отговорното лице код за достъп към „Референтния номер на обезпечението“.

Отговорното лице може да даде един или няколко кода за достъп до това обезпечение на себе си или на своите представители.

Специални разпоредби за стоките, представляващи повишен риск

Член 54

1. За предоставяне на разрешение за използване на общо обезпечение за видовете стоки, посочени в списъка от приложение I, отговорното лице трябва да докаже не само че изпълнява условията, посочени в член 45, но също така, че има стабилно финансово състояние, че разполага с достатъчно опит при използването на режим общ транзит, че поддържа тясно сътрудничество с компетентните органи или че контролира превозите.

2. Размерът на общото обезпечение за тези стоки може да бъде намален:

а) на 50 % от референтния размер, когато отговорното лице докаже, че поддържа тясно сътрудничество с компетентните органи и че контролира превозите;

б) на 30 % от референтния размер, когато отговорното лице докаже, че поддържа тясно сътрудничество с компетентните органи, че контролира превозите и че има достатъчен финансов ресурс за изпълнение на задълженията си.

3. За целите на прилагането на параграф 2 страните вземат предвид разпоредбите на приложение III.

4 Предходните параграфи се прилагат също, когато в искането изрично е посочено, че един и същ сертификат за общо обезпечение ще се използва както за стоки, посочени в списъка от приложение I, така и за стоки, които не са включени в него.

5. Освобождаването от обезпечение не се разрешава за операции по общ транзит за стоките, посочени в списъка от приложение I.

6. Като се вземат предвид принципите, които регулират разрешението за използване на общо обезпечение и намаляването размера на обезпечението, използването на общо обезпечение в намален размер може да се забрани временно като изключителна мярка при особени обстоятелства.

7. Като се вземат предвид принципите, които регулират намаляването на размера на обезпечението, използването на общо обезпечение в намален размер може да се забрани временно за стоки, за които при използване на общо обезпечение са били констатирани измами в големи размери.

8. Условията за прилагане на параграфи 6 и 7 са описани в приложение IV.

Документ за поръчителство

Член 55

1. Общото обезпечение се учредява от поръчител.

2. То е документ за поръчителство, съответстващ на образеца в приложение В4 от допълнение III. Документът за поръчителство се съхранява в гаранционното митническо учреждение.

3. Разпоредбите на член 17, параграф 2 се прилагат mutatis mutandis .

Сертификати за общо обезпечение или за освобождаване от обезпечение.

Член 56

1. На базата на разрешението компетентните органи издават на отговорното лице един или няколко сертификата за общо обезпечение или за освобождаване от обезпечение, наричани по-долу сертификати, които се изготвят в съответствие с допълнение III и му позволяват да представи доказателство за общо обезпечение или освобождаване от обезпечение в рамките на прилагането на член 22, параграф 1, буква б).

2. Срокът на валидност на един сертификат не може да надвишава две години. Въпреки това този срок може да бъде продължен еднократно от гаранционното митническото учреждение за не повече от две години.

Отмяна и прекратяване

Член 57

1. Член 19, параграф 1 и първа алинея на член 19, параграф 2, се прилагат mutatis mutandis за отмяната или прекратяване на общото обезпечение.

2. Отмяната на разрешението за използване на общо обезпечение или за освобождаване от обезпечение от компетентните органи, или прекратяването на гаранцията на поръчителя от гаранционното митническо учреждение, или прекратяването на гаранцията от поръчителя и датата на влизане в сила на това прекратяване, трябва да се въведат в компютъризираната система от гаранционното митническо учреждение.

3. От датата на влизане в сила на отмяната или прекратяването сертификатите, издадени за прилагането на член 22, параграф 1, буква б), не могат да се използват за поставянето на стоки под режим общ транзит и трябва незабавно да се върнат от отговорното лице в гаранционното митническо учреждение.

Всяка страна съобщава на Комисията информацията за идентифициране на валидните сертификати, които не са върнати или които са обявени за откраднати, загубени или фалшифицирани. Комисията информира за това останалите страни.

ГЛАВА ІІІ

ИЗПОЛЗВАНЕ НА ПЛОМБИ ОТ СПЕЦИАЛЕН МОДЕЛ

Член 58

1. Компетентните органи могат да разрешат на отговорното лице да използва пломби от специален модел за транспортни средства или колети, при условие че компетентните органи приемат, че тези пломби съответстват на характеристиките в приложение II.

2. Отговорното лице вписва броя, вида и марката на използваните пломби в данните от транзитната декларация.

То поставя пломбите най-късно по време на вдигането на стоките.

ГЛАВА IV

Освобождаване от задължителен маршрут

Член 59

Компетентните органи могат да освободят от изискването да се следва задължителен маршрут отговорното лице, което взема мерки, които позволяват на компетентните органи да проверяват по всяко време мястото, на което се намира пратката.

ГЛАВА V

Статут на одобрен изпращач

Одобрен изпращач

Член 60

Всяко лице, което желае да извършва операции по общ транзит, без да представя стоките, които са предмет на транзитната декларация, в отправното митническо учреждение или на всяко друго място, на което това е разрешено, може да получи статут на одобрен изпращач.

Това облекчение се разрешава само за лица, които са получили разрешение да ползват общо обезпечение или освобождаване от обезпечение.

Съдържание на разрешението

Член 61

В разрешението се определят по-специално:

а) отправното или отправните митнически учреждения за предстоящите операции по общ транзит;

б) срокът, с който разполагат компетентните органи след подаване на декларацията от одобрения изпращач, за да осъществят евентуална проверка, преди стоките да бъдат вдигнати;

в) мерките за идентификация, които трябва да бъдат взети. За тази цел митническите органи могат да разпоредят превозните средства или колетите да бъдат запечатани с пломби от специален модел, утвърдени от компетентните органи като отговарящи на характеристиките в приложение II и поставени от одобрения изпращач;

г) изключените видове стоки или направления.

Формалности при изпращане на стоките

Член 62

Одобреният изпращач подава транзитна декларация в отправното митническо учреждение. Вдигането на стоките не може да бъде осъществено преди края на срока, предвиден в член 61 б).

Задължителна информация

Член 63

При необходимост, одобреният изпращач въвежда в компютъризираната система следните данни:

- броя, вида и маркировката на пломбите;

- при необходимост, задължителния маршрут, определен в съответствие с член 26, параграф 2;

- срока, определен в съответствие с член 29, в който стоките трябва да бъдат представени в получаващото митническо учреждение.

ГЛАВА VІ

Статут на одобрен получател

Одобрен получател

Член 64

1. На всяко лице, което възнамерява да получава в помещенията си или на друго определено място стоки, поставени под режим общ транзит, без да представя стоките или придружаващия транзитен документ в получаващото митническо учреждение, може да бъде даден статут на одобрен получател.

2. Счита се, че отговорното лице е изпълнило задълженията си съгласно член 8, параграф 1, буква а), и режим общ транзит е завършен от момента, в който придружаващия транзитен документ, придружавал пратката, както и стоките в непроменено състояние са били предадени в рамките на определения срок на одобрения получател, в неговите помещения или на местата, уточнени в разрешението, като са спазени всички мерки за идентифициране.

3. За всяка пратка, която му е доставена в условията, предвидени в параграф 2, по искане от страна на превозвача одобреният получател издава квитанцията, посочена в член 38, който се прилага mutatis mutandis .“

Задължения

Член 65

1. За стоките, пристигащи в неговите помещения или на местата, уточнени в разрешението, одобреният получател е длъжен:

а) да информира незабавно компетентното получаващо митническо учреждение за пристигането на стоките посредством съобщение „Уведомление за пристигане“, в което са включени инцидентите по време на превоза;

б) да изчака съобщение „Разрешение за разтоварване“, преди да премине към него;

в) след получаване на съобщението „Разрешение за разтоварване“ да изпрати в получаващото митническо учреждение най-късно на третия ден след деня, в който са пристигнали стоките, съобщение „Бележки при разтоварване“, в което са записани всички констатирани разлики, в съответствие с условията, определени в разрешението.

г) да предостави на разположение на получаващото митническо учреждение или да му изпрати екземпляр от придружаващия транзитен документ, който е придружавал стоките, съгласно разпоредбите в разрешението.

2. Получаващото митническо учреждение въвежда в компютъризираната система данните от съобщението „Резултати от контрола“.

Съдържание на разрешението

Член 66

1. В разрешението се определят по-специално:

а) получаващото/ите митническо/и учреждение/я, отговарящо/и за стоките, които получава одобрения получател;

б) срокът, в който одобреният получател получава от получаващото митническо учреждение,чрез съобщение „Разрешение за разтоварване“, съответните данни от съобщението „Предварително уведомление за пристигане“за целите на прилагане, mutatis mutandis , на член 37, параграф 3;

в) изключените видове стоки или направления.

2. Компетентните органи посочват в разрешението дали одобреният получател може да разполага с получената стока преди да бъдат предприети някакви действия от получаващото митническо учреждение.

ГЛАВА VII

Опростени процедури за стоки, превозвани с железопътен транспорт или в големи контейнери

РАЗДЕЛ 1

Общи разпоредби, отнасящи се до превоза с железопътен транспорт

Приложно поле

Член 67

Формалностите, свързани с режим общ транзит, са опростени в съответствие с разпоредбите на членове 68—79, 95 и 96 за стоки, превозвани от железопътни компании, под покритието на „железопътна товарителница CIM и експресни колетни пратки“, наричана по-долу „железопътна товарителница CIM“.

Правна сила на използвания документ

Член 68

Железопътната товарителница CIM е равностойна на транзитна декларация.

Контрол на търговските книги

Член 69

Железопътната компания на всяка страна предоставя на разположение на компетентните органи на страната си търговските книги, съхранявани в счетоводния ѝ център или счетоводните центрове за целите на контрола.

Отговорно лице

Член 70

1. Железопътната компания, която приема за превоз стока, под покритието на железопътна товарителница CIM, която е равностойна на транзитна декларация, се счита за отговорно лице по тази операция.

2. Железопътната компания на страната, през чиято територия стоките се въвеждат на територията на договарящите страни, е отговорно лице по операциите, свързани със стоки, приети за превоз от железниците на трета страна.

Етикет

Член 71

Железопътните компании осигуряват идентифицирането на пратките, превозвани под режим общ транзит, чрез използване на етикети с пиктограма, чиито образец е в приложение Б11 от допълнение IІІ.

Етикетите се поставят върху железопътна товарителница CIM, както и върху вагона, ако е натоварен изцяло, или върху колета или колетите в другите случаи.

Посоченият в първа алинея етикет може да бъде заменен с поставянето на печат със зелено мастило, който възпроизвежда пиктограмата в приложение Б11 от допълнение III.

Промяна в договора за превоз

Член 72

Когато договорът за превоз бъде променен, с което:

- на територията на договаряща страна завършва транспортна операция, която е трябвало да завърши извън територията на посочената договаряща страна,

- извън територията на договаряща страна завършва транспортна операция, която е трябвало да завърши на територията на посочената договаряща страна,

железопътните компании могат да пристъпят към изпълнение на променения договор само с предварителното съгласие на отправното митническо учреждение.

Във всички останали случаи железопътните компании могат да изпълнят променения договор; те уведомяват незабавно отправното митническо учреждение за настъпилата промяна.

ПРЕВОЗ НА СТОКИ МЕЖДУ ДОГОВАРЯЩИТЕ СТРАНИ

Използване на железопътна товарителница CIM

Член 73

1. Железопътната товарителница CIM се представя в отправното митническо учреждение, когато даден превоз, за който се прилага режим общ транзит, започва и трябва да приключи на територията на договарящите страни.

2. Когато стоките се превозват от една точка на Общността до друга, като се преминава през територията на една или повече страни от ЕАСТ, отправното митническо учреждение ясно отбелязва в клетката, която трябва да се попълни на митницата, на екземпляри № 1, № 2 и № 3 на железопътната товарителница CIM:

- символа „Т1“, ако стоките се превозват под процедура Т1,

- в зависимост от случая, символа „Т2“ или „T2F“, ако стоките се превозват под процедура Т2, в случай че съгласно разпоредбите на Общността, вписването на този символ е задължително.

Символите „Т2“ или „T2F“ се заверяват с печат, положен от отправното митническо учреждение.

3. Когато стоките се превозват от отправна точка в Общността до страна от ЕАСТ, отправното митническо учреждение отбелязва ясно в предназначената за митницата клетка на екземпляри № 1, № 2 и № 3 на железопътната товарителница CIM символа „Т1“, ако стоките се превозват под процедура Т1.

4. С изключение на посочените в параграфи 2 и 3 случаи, стоките, които се превозват от една точка на Общността до друга, през територията на една или повече страни от ЕАСТ, както и стоките, които се превозват от Общността до страна от ЕАСТ, се поставят под процедура Т2 според условията, определени от всяка държава-членка на Общността, за целия маршрут, който трябва да бъде изминат от отправната гара до получаващата гара, без да е необходимо в отправното митническо учреждение да се представя железопътна товарителница CIM, отнасяща се до тези стоки.

По отношение на стоките, които се придвижват от една точка на Общността до друга, през територията на една или повече страни от ЕАСТ, не е необходимо да се слагат, посочените в член 71 етикети.

5. Стоките, чиито превоз започва в страна от ЕАСТ, се смятат за превозвани по процедура Т1. Ако обаче стоките трябва да се превозват под процедура Т2 в съответствие с разпоредбите на член 2, параграф 3, буква б) от Конвенцията, отправното митническо учреждение отбелязва върху екземпляр 3 от железопътната товарителница CIM, че стоките, за които се отнася документът, се превозват под процедура Т2; за тази цел отбелязва видимо символа „Т2“ или „T2F“, в зависимост от случая, както и поставя печата на отправното митническо учреждение и подписа на компетентния служител в клетката, която се попълва от митницата. По отношение на стоките, които се превозват по процедура Т1, в посочения документ не се вписва символа Т1.

6. Всички екземпляри на железопътната товарителница CIM се връщат на заинтересованото лице.

7. Всяка страна от ЕАСТ има възможност да предвиди стоките, които се превозват под процедура Т1, да се превозват под процедура Т1, без да е необходимо в отправното митническо учреждение да се представя железопътна товарителница CIM.

8. По отношение на стоките, посочени в параграфи 2, 3 и 5, митническото учреждение, отговорно за получаващата гара действа като получаващо митническо учреждение. Въпреки това, когато стоките бъдат допуснати за свободно обращение или се поставят под друг митнически режим в междинна гара, митническото учреждение, отговорно за тази гара действа като получаващо митническо учреждение. Що се отнася до стоките, превозвани от една точка на Общността до друга, през територията на една или повече страни от ЕАСТ, в условията, посочени в параграф 4, не се изискват никакви формалности, които трябва да се изпълнят в получаващото митническо учреждение.

Мерки за идентификация

Член 74

Като общо правило и предвид мерките за идентификация, които се прилагат от железопътните компании, отправното митническо учреждение не пломбира превозните средства или колетите.

Използване на екземплярите от железопътната товарителница CIM

Член 75

1. С изключение на случаите, в които стоките се превозват от една точка на Общността до друга, през територията на една или повече страни от ЕАСТ, железопътната компания подава в получаващото митническо учреждение екземпляри № 2 и № 3 от железопътната товарителница CIM.

2. Получаващото митническо учреждение незабавно връща екземпляр № 2 на железопътната компания, след като го подпечата, и задържа екземпляр № 3.

ПРЕВОЗИ ЗА ИЛИ ОТ ТРЕТИ СТРАНИ

Превоз за трети страни

Член 76

1. Разпоредбите на членове 73 и 74 се прилагат, когато дадена транспортна операция започва на територията на договарящите страни и трябва да завърши извън тях.

2. Митническото учреждение, отговорно за граничната гара, през която стоките, поставени под транзит, напускат територията на договарящите страни, действа като получаващо митническо учреждение.

3. В получаващото митническо учреждение не е необходимо да се извършват формалности.

Превоз от трети страни

Член 77

1. Когато дадена транспортна операция започва извън територията на договарящите страни и трябва да завърши на тяхна територия, митническото учреждение, отговорно за граничната гара, през която стоките се въвеждат на територията на договарящите страни, действа като отправно митническо учреждение.

В отправното митническо учреждение не е необходимо да се извършват никакви формалности.

2. Митническото учреждение, отговорно за получаващата гара действа като получаващо митническо учреждение. Въпреки това, когато стоките бъдат допуснати за свободно обращение или се поставят под друг митнически режим в междинна гара, митническото учреждение, отговорно за тази гара действа като получаващо митническо учреждение.

Формалностите, предвидени в член 75, се извършват в получаващото митническо учреждение.

Превози, преминаващи през територията на договарящите страни

Член 78

1. Когато дадена транспортна операция започва и трябва да завърши извън територията на договарящите страните, митническите учреждения, които трябва да действат като отправно митническо учреждение и получаващо митническо учреждение, са посочените съответно в член 77, параграф 1 и член 76, параграф 2.

2. В отправното и получаващото митническо учреждение не е необходимо да се извършват никакви формалности.

Митнически статут на стоките

Член 79

Стоките, които се превозват в съответствие с член 77, параграф 1 или член 78, параграф 1, се считат за превозвани под процедура Т1, освен ако общностният статут на тези стоки не е установен съгласно разпоредбите на допълнение ІІ.

РАЗДЕЛ 2

ПРЕВОЗИ ЧРЕЗ ГОЛЕМИ КОНТЕЙНЕРИ

Приложно поле

Член 80

Формалностите, свързани с режим общ транзит са опростени, в съответствие с разпоредбите на членове 81—96, за превозите на стоки, които железопътните компании извършват чрез големи контейнери, с посредничеството на транспортно предприятие и под покритието на предавателни разписки, наричани по-нататък „Предавателна разписка TR“. Тези превози могат да включват и транспортирането на пратките от транспортни фирми, опериращи не само по ж.п. линия, от мястото на натоварване до най-близката отправна гара и от най-близката подходяща гара до мястото на разтоварване, както и превози, които се извършват между тези две гари по вода.

Дефиниции

Член 81

В съответствие с членове 80—96:

1) „транспортно предприятие“ е предприятие, което е създадено от железопътните компании като дружество, в което те участват, с цел извършване превози на стоки чрез големи контейнери под покритието на предавателни разписки;

2) „голям контейнер“ е устройство за превоз на стоки, което е:

- постоянно по естество,

- специално проектирано за улесняване превоза на стоки, без разделяне на товара, с един или повече видове транспорт,

- проектирано за лесно закрепване и/или обработка,

- устроен по такъв начин, че да може да бъде пломбиран ефикасно, когато пломбирането е необходимо за прилагането на член 89,

- с размер на площта между четирите външни ъгъла на основата му не по-малка от 7m²;

3) "предавателна разписка TR" е документът, който се съставя при сключването на договор за международен превоз, чрез който транспортното предприятие превозва един или няколко големи контейнера от един изпращач до един получател. Предавателната разписка TR се идентифицира със сериен номер, разположен в горния десен ъгъл. Този номер е съставен от 8 цифри, предшествани от буквите TR.

Предавателната разписка TR се състои от следните екземпляри, изброени в последователната им номерация:

№1: екземпляр за генералната дирекция на транспортното предприятие;

№2: екземпляр за националния представител на транспортното предприятие в получаващата гара;

№ 3A: екземпляр за митническите органи;

№ 3Б: екземпляр за получателя;

№ 4: екземпляр за генералната дирекция на транспортното предприятие;

№ 5: екземпляр за националния представител на транспортното предприятие в отправната гара;

№ 6: екземпляр за изпращача.

Всеки екземпляр на предавателната разписка TR, с изключение на екземпляр 3А, има по десния си край зелена ивица с приблизителна широчина 4 см.

4) „Списък на големите контейнери“, наричан по-нататък „списъка“, е приложеният към предавателната разписка TR документ, представляващ неразделна част от нея и с който се извършва превоз на няколко големи контейнера от определена отправна гара към определена получаваща гара, в които гари се извършват митническите формалности.

Списъкът се изготвя в толкова броя екземпляри, колкото е предавателната разписка TR, за която той се отнася.

Броят на списъците се вписва в запазената за тази цел клетка, намираща се в горния десен ъгъл на предавателната разписка TR.

Освен това, в горния десен ъгъл на всеки списък се вписва серийният номер на съответната предавателна разписка TR

Правна сила на използваните документи

Член 82

Използваните от транспортното предприятие предавателни разписки TR имат същата правна сила като транзитни декларации.

Контрол на търговските книги — информация, която следва да бъде предоставена

Член 83

1. Чрез посредничеството на своя или на своите национални представители, транспортното предприятие във всяка страна предоставя на разположение на компетентните органи в своя или в своите счетоводни центрове, или в счетоводните центрове на неговия или на неговите национални представители, търговските си книги за целите на контрола.

2. По искане на компетентните органи, транспортното предприятие или неговият, или неговите национални представители в най-кратък срок им предоставя всички документи, включително счетоводни, или всякаква друга информация за извършени или извършвани транзитни операции, с която компетентните органи биха счели, че трябва да се запознаят.

3. В случаите, когато съгласно член 82, предавателните разписки TR са равностойни на транзитна декларация, транспортното предприятие или неговият, или неговите национални представители информират:

а) получаващите митнически учреждения за предавателните разписки TR, чийто екземпляр 1 им е бил изпратен без митническа заверка;

б) отправните митнически учреждения за предавателните разписки TR, чийто екземпляр 1 не е върнат обратно и по отношение на които не им е възможно да установят дали пратката е била редовно представена на получаващото митническо учреждение, или, при прилагането на член 93, пратката е напуснала митническата територия на договарящите страни с направление за трета държава.

Отговорно лице

Член 84

1. При превозите, посочени в член 80 и приети от транспортното предприятие в дадена страна, съответната железопътна компания става отговорно лице.

2. При превозите, посочени в член 80 и приети от транспортното предприятие в трета страна, железопътната компания от страната, през чиято територия стоките се въвеждат на територията на договарящите страни, става отговорно лице.

Митнически формалности при превоз с транспорт, различен от железопътния

Член 85

Ако митнически формалности трябва да бъдат извършени по време на осъществяван превоз до отправната гара или от получаващата гара с транспорт, различен от железопътния, предавателната разписка TR може да покрива само един голям контейнер.

Етикет

Член 86

Транспортното предприятие обозначава извършваните под режим общ транзит превози чрез етикети с пиктограма по образец, фигуриращ в приложение Б11 от допълнение III. Етикетите се залепват върху предавателната разписка TR, както и на големия(те) контейнер(и).

Посоченият в първа алинея етикет, може да бъде заменен с поставянето на печат със зелено мастило, който възпроизвежда пиктограмата, фигурираща в приложение Б11 от допълнение III.

Промяна в договора за превоз

Член 87

В случай на промяна в договора за превоз, според която:

- превозна операция, която би трябвало да приключи извън територията на договаряща страна ще приключи на тази територия,

- превозна операция, която би трябвало да приключи на територията на договаряща страна ще приключи извън нея,

транспортното предприятие може да пристъпи към изпълнение на превозния договор само с предварителното съгласие на отправното митническо учреждение.

Във всички останали случаи транспортното предприятие може да пристъпи към изпълнение на променения договор; то незабавно уведомява отправното митническо учреждение за направената промяна.

ПРЕВОЗ НА СТОКИ МЕЖДУ ДОГОВАРЯЩИТЕ СТРАНИ

Предавателна разписка TR и списъци

Член 88

1. Когато превозна операция, за която се прилага режим общ транзит, започва и трябва да завърши на територията на договарящите страни, предавателната разписка TR се представя в отправното митническо учреждение.

2. Когато стоките се превозват от една точка на Общността до друга, като се преминава през територията на една или повече страни от ЕАСТ, отправното митническо учреждение вписва ясно, в клетката, която трябва да се попълни от митническите органи, на екземплярите № 1, № 2, № 3А и № 3Б от предавателната разписка TR:

- символа „Т1“, ако стоките се превозват под процедура Т1,

- символа „Т2“ или „T2F“, в зависимост от случая, ако стоките се превозват под процедура Т2, тъй като, в съответствие с разпоредбите на Общността, вписването на този символ е задължително.

Символите „Т2“ или „T2F“ се заверяват с печат, положен от отправното митническо учреждение.

3. Когато стоките се превозват от отправна точка в Общността до страна от ЕАСТ, отправното митническо учреждение вписва в предназначената за митническите органи клетка на екземпляри 1, 2, 3А и 3Б на предавателната разписка TR символа „Т1“, ако стоките се превозват под процедура Т1.

4. С изключение на посочените в параграфи 2 и 3 случаи, стоките, които се превозват от една точка на Общността до друга, през територията на една или повече страни от ЕАСТ, както и стоките, които се превозват от Общността до страна от ЕАСТ, се поставят под процедура Т2 при условията, определени от всяка държава-членка на Общността, за целия маршрут, без да е необходимо в отправното митническо учреждение да се представя предавателната разписка TR, отнасяща се до тези стоки. По отношение на стоките, които се превозват от една точка на Общността до друга, през територията на една или повече страни от ЕАСТ, не е необходимо да се слагат, посочените в член 86 етикети.

5. Стоките, превозът на които започва в страна от ЕАСТ, се смятат за превозвани под прлоцедура Т1. Ако обаче стоките трябва да се превозват под процедура Т2 съгласно разпоредбите на член 2, параграф 3, буква б) от Конвенцията, отправното митническо учреждение отбелязва върху екземпляр 3А на предавателната разписка TR, че стоките, за които се отнася документът, се превозват под процедура Т2; съответно знакът „Т2“ ясно трябва да бъде отбелязан в полето за попълване от митническите органи на екземпляр 3А от предавателната разписка TR, заедно със заверка на отправното митническо учреждение и подписа на отговорния служител. В случаите на стоки, превозвани под процедура Т1, знакът „Т1“ не е необходимо да се отбелязва върху документа.

6. Когато предавателната разписка TR обхваща както контейнери, съдържащи стоки, превозвани под процедура Т1, така и контейнери, съдържащи стоки, превозвани под процедура Т2, отправното митническо учреждение вписва в клетката, на екземпляри № 1, № 2, № 3А и № 3Б от предавателната разписка TR, предназначена за митническите органи, отделни референтни номера за различните контейнери, в зависимост от вида стоки, които съдържат, символите „Т1“, „Т2“ или „T2F“, срещу референтния номер на съответния(ите) контейнер(и).

7. Когато, в посочения в параграф 3 случай, са използвани списъци на големи контейнери, тогава трябва да бъдат изготвени отделни списъци за контейнерите, съдържащи стоки, превозвани под процедура Т1 и те се обозначават като в клетката на екземпляри № 1, № 2, № 3А и № 3Б от предавателната разписка TR, предназначена за митническите органи, се вписва поредния(ите) номер(а) на списък (списъците) с големи контейнери.

Символът „Т1“ се вписва срещу серийния(ите) номер(а) на списъка (списъците), за който (които) се отнася.

8. Всички екземпляри от предавателната разписка TR се връщат на заинтересованото лице.

9. Всяка страна от ЕАСТ може да предвиди стоките, превозвани под процедура Т1, да бъдат превозвани под тази процедура, без да се изисква представяне на предавателната разписка TR в отправното митническо учреждение.

10. Що се отнася до стоките, посочени в параграфи 2, 3 и 5, предавателната разписка TR трябва да бъде представена в получаващото митническо учреждение, където стоките трябва да бъдат декларирани за свободно обращение или друг митнически режим.

Що се отнася до стоките, превозвани от една точка на Общността до друга, през територията на една или повече страни ЕАСТ, при условията, посочени в параграф 4, не се изискват никакви формалности в получаващото митническо учреждение.

Мерки за идентификация

Член 89

Идентификацията на стоките се извършва в съответствие с разпоредбите на член 11 от Конвенцията. При все това обаче, по правило, отправното митническо учреждение не пристъпва към пломбирането на големите контейнери, ако железопътните компании прилагат мерки за идентификация. В случай на пломбиране, пломбите се вписват в клетката на екземпляри № 3А и № 3Б на предавателната разписка TR, предназначена за митническите органи.

Използване на екземплярите на предавателната разписка TR

Член 90

1. С изключение на случаите, в които стоките се превозват от една точка на Общността до друга, през територията на една или повече страни от ЕАСТ, транспортното предприятие подава в получаващото митническо учреждение екземпляри № 1, № 2, № 3А на предавателната разписка TR.

2. Получаващото митническо учреждение незабавно връща на транспортното предприятие екземпляри № 1 и № 2, след като ги е подпечатало, и задържа екземпляр № 3А.

ТРАНСПОРТ НА СТОКИ ДО И ОТТРЕТИ СРАНИ

Превоз до трети страни

Член 91

1. Разпоредбите на член 88, параграфи 1—9 и член 89 се прилагат, когато дадена транспортна операция започва на територията на договарящите страни и трябва да завърши извън нея.

2. Митническото учреждение, отговорно за граничната гара, през която стоките, поставени под транзит напускат територията на договарящите страни, действа като получаващо митническо учреждение.

3. В получаващото митническо учреждение не е необходимо да се извършват никакви формалности.

Превоз от трети страни

Член 92

1. Когато дадена транспортна операция започва извън територията на договарящите страни и трябва да завърши на тяхна територия, митническото учреждение, отговорно за граничната гара, през която стоките се въвеждат на територията на договарящите страни, действа като отправно митническо учреждение. В отправното митническо учреждение не е необходимо да се извършват никакви формалности.

2. Митническото учреждение, в което се представят стоките, действа като получаващо митническо учреждение.

Формалностите, предвидени в член 90, се извършват в получаващото митническо учреждение.

Превози, преминаващи през територията на договарящите страни

Член 93

1. Когато дадена транспортна операция започва извън територията на договарящите страни и трябва да завърши извън нея, митническите учреждения, които действат като отправно митническо учреждение и като получаващо митническо учреждение са тези, които са посочени съответно в член 92, параграф 1 и член 91, параграф 2.

2. В отправното и получаващото митническо учреждение не е необходимо да се извършват никакви формалности.

Митнически статут на стоките

Член 94

Стоките, които се превозват в съответствие с член 92, параграф 1 или член 93, параграф 1, се считат за превозвани под процедура Т1, освен ако общностният статут на тези стоки не е установен съгласно разпоредбите на допълнение ІІ.

РАЗДЕЛ 3

ДРУГИ РАЗПОРЕДБИ

Товарни списъци

Член 95

1 Член 22, параграф 5 от допълнение І и точка 24 на приложение V се прилагат за товарните списъци, които придружават железопътната товарителница СІМ или предавателната разписка TR. Броят на тези товарни списъци се посочва в клетката, предназначена за обозначаване на придружаващите документи, според случая, на железопътната товарителница СІМ или предавателната разписка TR.

Освен това товарният списък трябва да съдържа номера на вагона, за който се отнася железопътната товарителница СІМ или където е целесъобразно — номера на контейнера, съдържащ стоките.

2. За превози, които започват на територията на договарящите страни и едновременно включват стоки, превозвани под процедура Т1 и стоки, превозвани под процедура Т2, се изготвят отделни товарни списъци; в случаите на стоки, които се превозват в големи контейнери под покритието на предавателни разписки TR, тези отделни товарни списъци се попълват за всеки голям контейнер, в който са натоварени и двете категории стоки.

Серийните номера на товарните списъци, които се отнасят към всяка от двете категории стоки, се вписват в клетката, предназначена за описанието на стоките, според случая, на железопътната товарителница СІМ или предавателната разписка TR.

3. При обстоятелствата, посочени в параграфи 1 и 2 и за целите на процедурите, предвидени в членове 67—96, товарните списъци, придружаващи железопътната товарителница CIM или предавателната разписка TR, съставляват неразделна част от тях и имат същата правна сила.

Върху оригиналите на тези товарни списъци трябва да бъде положен печатът на отправната гара.

РАЗДЕЛ 4

ПРИЛОЖНО ПОЛЕ НА НОРМАЛНИТЕ И НА ОПРОСТЕНИТЕ ПРОЦЕДУРИ ЗА КОМБИНИРАН ЖЕЛЕЗОПЪТЕН И АВТОМОБИЛЕН ТРАНСПОРТ

Член 96

1. Разпоредбите на членове 67—95 не изключват използването на процедурите, предвидени в дял ІІ, като разпоредбите на членове 69 и 71 или 83 и 86 все пак се прилагат.

2. В случая, посочен в параграф 1, препратка към използваната/ите транзитна декларация/ии се вписва ясно в клетката, предназначена за описанието на придружаващите документи, когато се попълва железопътната товарителница СІМ или предавателната разписка TR.

Тази препратка посочва вида, учреждението на издаване, датата и регистрационния номер на всеки използван документ.

Освен това екземпляр № 2 от железопътна товарителница СІМ или екземпляри № 1 и № 2 от предавателната разписка TR се заверяват от железопътната компания, отговаряща за последната гара, включена в операцията по общ транзит. Тази компания заверява документа, след като се увери, че превозът на стоки е покрит от посочения транзитен документ или документи.

Когато операциите по общ транзит, посочени в параграф 1 и в първата алинея от настоящия параграф завършват в страна от ЕАСТ, тази страна има право да определи, че екземпляр № 2 от железопътната товарителница СІМ или екземпляри № 1 и № 2 от предава